b'\n_START_ARTICLE_\nBlokktrykk\n_START_PARAGRAPH_\nBlokktrykk eller tretavletrykk er en grafisk teknikk for \xc3\xa5 trykke tegninger, tekst eller m\xc3\xb8nstre p\xc3\xa5 ei overflate. Blokktrykk foreg\xc3\xa5r ved at et speilvendt bilde skj\xc3\xa6res ut som et lavt, opph\xc3\xb8yd relieff i en plan treblokk som deretter p\xc3\xa5f\xc3\xb8res trykkfarge og stemples som et rettvendt avtrykk p\xc3\xa5 tekstil eller fuktet papir. Teknikken er vidt utbredt i \xc3\x98st-Asia der den oppstod som en metode for \xc3\xa5 trykke p\xc3\xa5 t\xc3\xb8y. Trykkteknikken er enkel og passer hvis man \xc3\xb8nsker jevne, fargemettede flater._NEWLINE_Blokktrykking tilsvarer tresnitt, linoleumssnitt og andre teknikker i h\xc3\xb8ytrykk (boktrykk). Tretavletrykk fra treplater der bilder og bokstaver er sk\xc3\xa5ret i relieff, ble i Europa brukt til trykking av b\xc3\xa5de spillkort, ettbladstrykk, religi\xc3\xb8se bilder og b\xc3\xb8ker fra 1400-tallet og framover. B\xc3\xb8kene kalles blokkb\xc3\xb8ker.'